BANPU ออกหุ้นกู้ 1 หมื่นลบ. ดอกเบี้ย 4.17% ขายรายใหญ่ 19-20 เม.ย.นี้
BANPU ออกหุ้นกู้ 1 หมื่นลบ.อายุ 10 ปี ดอกเบี้ย 4.17% เสนอขายรายใหญ่ 19-20 เม.ย.นี้ หวังชำระหนี้-ลงทุนขยายธุรกิจ โดยมีธนาคารกรุงเทพ เป็นผู้จัดการการจัดจำหน่ายหุ้นกู้ 
18 เม.ย. 2560

บริษัท บ้านปู จำกัด (มหาชน) หรือ BANPU ระบุว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 10,000 ล้านบาท อายุ 10 ปี ครบกำหนดไถ่ถอนปี พ.ศ.2570 อัตราดอกเบี้ยคงที่ 4.17% ต่อปี โดยเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระหว่างวันที่ 19-20 เม.ย.60 ซึ่งมีธนาคารกรุงเทพ เป็นผู้จัดการการจัดจำหน่ายหุ้นกู้
โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้อยู่ที่ “A+” แนวโน้มอันดับเครดิต “คงที่”เมื่อวันที่ 5 เม.ย.60
ทั้งนี้บริษัทมีวัตถุประสงค์ที่จะนำเงินที่ได้จากการเสนอขายหุ้นกู้ในครั้งนี้เพื่อใช้ในการลงทุนขยายธุรกิจ และ/หรือ ใช้ชำระคืนเงินกู้ยืม และ/หรือ ใช้ในการดำเนินธุรกิจ